b'\n_START_ARTICLE_\nVuorilammen kalliomaalaus\n_START_SECTION_\nKallio ja sen sijainti\n_START_PARAGRAPH_\nSiirtolohkare on j\xc3\xa4\xc3\xa4kauden j\xc3\xa4lkeen j\xc3\xa4\xc3\xa4nyt kallion sivustalle nojaamaan niin, ett\xc3\xa4 sen alle on j\xc3\xa4\xc3\xa4nyt tilava luolamainen rako. Alue on erityinen, sill\xc3\xa4 ymp\xc3\xa4rist\xc3\xb6ss\xc3\xa4 on useita siirtolohkareita. Paikka sijaitsee Puumalan ja Ruokolahden rajalla noin kilometrin p\xc3\xa4\xc3\xa4ss\xc3\xa4 l\xc3\xa4himm\xc3\xa4st\xc3\xa4 Saimaan rannasta ja 230 metri\xc3\xa4 l\xc3\xa4heisest\xc3\xa4 Vuorilammesta. Luolan sis\xc3\xa4lle on tehty nuotiopaikka.\n_START_SECTION_\nMaalaus\n_START_PARAGRAPH_\nKohteessa on useita punav\xc3\xa4rill\xc3\xa4 tehtyj\xc3\xa4 kuvioita. Luolan sis\xc3\xa4puolella noin 1,3 metri\xc3\xa4 maanpinnasta on pystysein\xc3\xa4ss\xc3\xa4 hyvin heikosti erottuva kuvio ihmishahmosta. Digitaalivalokuvia k\xc3\xa4sittelem\xc3\xa4ll\xc3\xa4 on kuvan yksityiskohtia saatu vahvistettua. Kuvio esitt\xc3\xa4\xc3\xa4 32 senttimetri\xc3\xa4 pitk\xc3\xa4\xc3\xa4 ja 14 leve\xc3\xa4\xc3\xa4 ihmishahmoa. Vartalo erottuu viivana, jonka yl\xc3\xa4p\xc3\xa4\xc3\xa4ss\xc3\xa4 on leve\xc3\xa4mpi p\xc3\xa4\xc3\xa4. Oikea jalka on liev\xc3\xa4ss\xc3\xa4 haara-asennossa ja polvesta taittuneena. Vasemman jalan hahmoa ei pysty t\xc3\xa4ysin erottamaan, mutta se vaikuttaa symmetrisesti maalatulta. Vain oikea k\xc3\xa4si erottuu, kun se ojentuu sivulle alaviistoon. Kainalosta ty\xc3\xb6ntyy vinot lyhyet viivat oikealle ja vasemmalle, joita on tulkittu rinnoiksi muiden esikuvien mukaisesti. Siksi on ehdotettu, ett\xc3\xa4 kuvio esitt\xc3\xa4\xc3\xa4 naista. Jotkut havainnoitsijat ovat n\xc3\xa4hneet naisen vasemmassa k\xc3\xa4dess\xc3\xa4 seip\xc3\xa4\xc3\xa4n, keih\xc3\xa4\xc3\xa4n tai jousen._NEWLINE_Muut kuviot vaikuttavat olevan nykyaikaisia. Ne eiv\xc3\xa4t ole yht\xc3\xa4 haalistuneita, kuin naiskuvio, ja ne esitt\xc3\xa4nev\xc3\xa4t kirjaimia ("MM"tai "MN" ja "VR" tai "YR"). Sivulla on my\xc3\xb6s rengaskuvio. Maalausta ei voi ajoittaa Saimaan vedenpinnan korkeusvaihteluiden avulla.'